Fost ħafna affarijiet oħra, ilbieraħ ġie d-diskors fuq il-ħolm. Preċiżament, bdejt insemmi dak il-ħolm li jkolli ta' spiss. Forsi mhux spiss, imma żgur aktar minn darba, ngħidlu ħolm rikorrenti. Semmejt waħda, semmejt oħra, u oħra, u rrealizzajt li għandi ħafna minnhom. Illum ħsibt li nsemmihom hawn. Probabbli l-aktar waħda li jkolli spiss hi r-riżultat ta' effett kważi trawmatiku li baqa' jaffettwani qrib 30 sena wara. Il-kors tal-università kien wieħed mhux faċli. Dam 7 snin, u kien ikun maqsum nofs iż-żmien studju u n-nofs l-ieħor xogħol. Il-fażi tal-istudju kienet tkun iebsa għax effettivament l-istudju kien ikkompressat f'total ta' 3 snin u nofs, nibqgħu naħdmu tard billejl fuq il-"proġett" ta' kull sena, l-istudju għall-eżamijiet kollu fl-aħħar naqra u affarijiet hekk. Fil-ħolma, ikunu għaddew il-ħames xhur kważi kollha tal-kors u l-proġett għad irrid nibdieh. Jew inkella hemm xi suġġett li se jkollna għall-eżami u l-lectures mhux qed immorru għalihom, u min jaf kif se nagħmel biex ngħaddi… Regolari noħlomha din. Oħra regolari – ansjetà oħra naħseb. Żmien twil ilu kont nieħu ħsieb amorin jew amorini d-dar. Inħobbhom wisq dawn. Issa għaddew ħafna snin, kif semmejt, imma fil-ħolma f'daqqa waħda niskopri li fil-fatt l-amorin(i) għadhom għandna, imma ili ma nitmagħhom għomor. Alla jbierek dejjem ħajjin ikunu għadhom imsieken. Inkella, il-vapur tal-art. Inkun Malta u niddeċiedi li nuża sistema ta' trasport pubbliku li għal xi raġuni qatt ma kkunsidrajt, u tgħidx kemm hi effiċjenti u konvenjenti. Hi bażikament sistema ta' ferrovija li tgħaddi minn taħt l-art, fuq il-kontinent isejħulha l-metro, imma b'xi mod aktar antika mill-metro. Żgur effett ta' li ġieli qrajt jew smajt fuq il-vapur tal-art tal-bidu tas-seklu l-ieħor f'Malta. Id-daħla bit-taraġ jinżel 'l isfel qalb is-swar qrib Putirjal ċara ħafna f'moħħi anki issa stess. Ġieli noħlom li nkun sejjer tellieqa tal-ġiri u bilkemm se nlaħħaq qabel tibda. Din ftit żmien ilu ġratli ta' veru, u r-raġuni kienet li ma stajtx insib fejn. Qed ninnota li ħafna mill-ħolm rikorrenti jinvolvi ansjetajiet preżenti jew mill-passat. Ma tirriflettix wisq tajjeb fuq din li ġejja. Għal xi raġuni nkun bla ħwejjeġ. Issaqsinix għaliex u kif, qiegħed barra man-nies u litteralment ma nkun liebes xejn. Tgħidx kemm nimbarazza ruħi, u noqgħod sejjer, "imma x'fettilli ħriġt hekk?" Żgur kien jispjegaha kieku Freud, imma issa miet miskin. Lura għall-ġiri. F'ħajti s'issa nikkalkula li ġrejt xi 57,000 kilometru, li jagħmlu dawra u nofs madwar iċ-ċirkomferenza tad-dinja, jiġifieri l-ġiri jagħmel parti kbira ħafna minn ħajti u tistenna li jokkupahomli sew l-ispazji u l-irkejjen tas-subkonxju. Noħlom spiss li ma nistax niġri sew. Ikolli jew ngħin b'idejja, jew anki ġieli niġri b'lura. Issaqsinix għaliex b'lura għandi nsibha eħfef milli 'l quddiem, imma dejjem immur aħjar. Hija l-klassika ħeddiela li jkollhom ħafna nies. Ħolm tal-biża' jkolli wkoll. Tal-biża' sew, imma mhux spiss ħafna, Alla ħares. Ġeneralment nistenbaħ dak il-mument li qed nipprova ngħajjat u l-għajta ma nistax noħroġha… … u kemm insibha faċli kultant li kważi ntir. Mhux eżatt intir, imma nitlaq pass twil, tista' tgħid qabża 'l quddiem, u minflok inniżżel sieqi fl-art, kif wieħed jistenna, sieqi nħalliha maqtugħa mill-art u nibqa' sejjer 'il quddiem prattikament kemm irrid. Hemm oħrajn… U nistħajlek tgħidli, allura r-ritratt meħud qrib Għar Lapsi x'għandu x'jaqsam ma' dan kollu? Ir-risposta hija waħda sempliċi. M'għandu x'jaqsam xejn.